તો હા દોસ્તો, આજથી ચિલાઈ કલાનની શરૂઆત થઈ ગઈ છે. આજે સવારે જ શ્રીનગરમાં કલાકેક માટે બરફવર્ષા થઈ. ત્યારબાદ, વરસાદ પડ્યો. આમ તો ગુલમર્ગ અને સોનમર્ગમાં તો ક્યારનો યે બરફ પડી ચૂક્યો છે. મારી બાલ્કનીમાંથી નજરે પડતા સામેનાં પહાડો (જે ઉપરની તસવીરમાં દૃષ્યમાન થાય છે) પર પણ શ્વેત બરફથી થોડાં આવૃત થઈ ચુક્યા જ છે, પણ શ્રીનગર શહેર માટે આજની બરફવર્ષા એ આ વર્ષની પ્રથમ બરફવર્ષા છે. કાઠિયાવાડમાં જેમ વરસાદ જીવન જરૂરી છે એમ અહીં ઘાટીમાં બરફ એટલો જ જરૂરી છે. લોકો ‘નૌશીન’ (નવાં બરફની) વધાઈ આપે છે. પ્રથમ બરફવર્ષા ટાણે ઘરની નવી વહુને ‘નૌશીન હબી ખોતય’ એટલે કે ‘નવો બરફ મુબારક હો’ એમ કહીને વધાવાય છે. નવી વહુ પોતાના પીયરથી સૌના માટે સ્વાદિષ્ટ વાનગી બનાવી લાવે છે.